ร้องธปท.ถูกยักยอกเงิน45ล้าน
ร้องแบงก์ชาติ จี้ธนาคารยูโอบีรับผิดชอบ หลังผู้เสียหายถูกพนักงานธนาคารยักยอกเงินรวม 45 ล้าน
9 มิ.ย. 2559

ร้องแบงก์ชาติ จี้ธนาคารยูโอบีรับผิดชอบ หลังผู้เสียหายถูกพนักงานธนาคารยักยอกเงินรวม 45 ล้าน 
ผู้สื่อข่าวรายงานว่า ได้มีกลุ่มผู้เสียหายจำนวน 8 ราย เดินทางมายังธนาคารแห่งประเทศไทย (ธปท.) เมื่อวันที่ 8 มิ.ย. เนื่องจากได้รับความเสียหายจากกรณีที่ถูกพนักงานของธนาคารยูโอบี ยักยอกเงินจากการขายกองทุนชื่อ UOB UID Plus มูลค่ารวมกันกว่า 45 ล้านบาท นำโดย น.ส.นภัสนันท์ วงศ์หิรัณย์ เข้ายื่นหนังสือร้องเรียนกับศูนย์คุ้มครองผู้ใช้บริการทางการเงิน (ศคง.) ธนาคารแห่งประเทศไทย มี นางชนาธิป จริยาวิโรจน์ ผู้อำนวยการ ศคง. เป็นผู้รับเรื่องร้องเรียน
น.ส.นภัสนันท์ ตัวแทนผู้เสียหาย กล่าวว่า เมื่อต้นปี 2559 ที่ผ่านมา ผู้เสียหายได้ซื้อกองทุนของธนาคารยูโอบีผ่านพนักงานธนาคาร และได้สั่งขายกองทุนดังกล่าวในเวลาต่อมา ซึ่งตามปกติเมื่อลูกค้าขายกองทุนแล้ว เงินที่ขายจะต้องถูกโอนเข้าบัญชีออมทรัพย์ของลูกค้า แต่พนักงานธนาคารได้สั่งจ่ายเงินเป็นเช็คเงินสดแทน ต่อมาเช็คดังกล่าวถูกธนาคารอายัด โดยให้เหตุผลว่าเป็นเช็คที่ได้มาไม่ถูกต้องตามกฎหมาย เพราะพนักงานคนดังกล่าวถูกตัดสินจำคุกคดีฉ้อโกงไปแล้ว
สำหรับมูลค่าความเสียหายที่เกิดขึ้นกับลูกค้ากว่า 45 ล้านบาทนั้น ธนาคารยูโอบีได้ออกหนังสือปฏิเสธความรับผิดชอบใดๆ ผู้เสียหายจึงได้รวมตัวกันมาร้องเรียนเพื่อขอให้ ธปท. ในฐานะหน่วยงานกำกับดูแลสถาบันการเงินตรวจสอบการกระทำดังกล่าว ซึ่งตัวแทนของ ธปท.ที่รับเรื่องขอเวลาในการตรวจสอบ หาก ธปท.ไม่ดำเนินการใดๆ ต่อธนาคารยูโอบีผู้เสียหายจะฟ้องร้องธนาคารต่อไป
นางชนาธิป กล่าวว่า ก่อนหน้านี้เมื่อวันที่ 16-18 พ.ค.ที่ผ่านมา กลุ่มผู้ร้องเรียนได้ยื่นหนังสือร้องเรียนที่ ธปท. แล้วกรณีถูกเจ้าหน้าที่สถาบันการเงินแห่งหนึ่งหลอกลวงให้ซื้อหน่วยลงทุน และกรณีถูกสถาบันการเงินอายัดบัญชีเงินฝาก ซึ่ง ธปท.ได้ประสานงานกับสถาบันการเงิน เพื่อให้มีการตรวจสอบและชี้แจงแล้ว การเข้ามา ธปท.ในครั้งนี้ เพื่อมาให้รายละเอียดพร้อมส่งเอกสารหลักฐานที่เกี่ยวข้องเพิ่มเติม โดยการส่งเอกสารหลักฐานนั้นสามารถทำได้หลายช่องทาง เช่น อีเมล โทรสาร หรือไปรษณีย์
“ศคง.ได้รับเรื่องไว้พิจารณาดำเนินการ โดย ธปท.จะพิจารณาดูแลกรณีร้องเรียนของผู้ใช้บริการทางการเงิน เพื่อให้มั่นใจว่าสถาบันการเงินมีการให้บริการอย่างถูกต้องตามกฎหมาย” นางชนาธิป กล่าว
ด้านธนาคารยูโอบี (ไทย) ชี้แจงว่า ได้ดำเนินการทางกฎหมายกับผู้ต้องสงสัยในกรณีนี้แล้ว และอยู่ในระหว่างการตรวจสอบธุรกรรมที่เกี่ยวข้อง ธนาคารไม่สามารถให้รายละเอียดมากกว่านี้ได้เพราะอยู่ในระหว่างขั้นตอนการดำเนินคดีทางกฎหมาย ธนาคารจะเร่งดำเนินการกรณีนี้อย่างจริงจัง และให้คำมั่นว่าเมื่อพิสูจน์ได้เช่นไรธนาคารจะดำเนินการตามนั้นโดยมิชักช้า